Frank Martinus Arion

**Frank Martinus Arion**, tambe konosí komo **Frank Efraim Martinus**, (☆ 17 di desèmber 1936 na Kòrsou - † 28 di sèptèmber 2015 na Otrobanda) tabata un eskritor, poeta i lingwista antiano. E tabata skirbi obranan tantu na idioma hulandes komo na idioma Papiamentu. Su obra mas famoso ta e novela *Dubbelspel* (Changá). E ta konosí tambe pa su investigashon di e orígen di Papiamentu i pa su empeño pa uso di Papiamentu komo idioma di instrukshon.

## Biografia
Frank Martinus Arion a nase na 1936 i tabata un di tres yu di Minuel Martinus Arion i Marina Jansen di bario di Buena Vista, Willemstad. Poko despues di su nasementu e famia ta muda pa Aruba, unda su tata a wòrdu empleá pa e refineria Lago. Ku kuater aña su mama i un ruman ta fayesé den un aksidente di tráfiko, despues di kual e ku su otro ruman a wòrdu mandá bek Kòrsou i alohá serka varios miembro di famia. Frank Martinus Arion a lanta den bario di Otrobanda. Su talento pa skirbimentu a manifesta fo'i skol basiko; den su último aña di skol básiko e ta gana e Premio Neerlandia pa e mihor ensayo na hulandes. Durante su tempu na skol e ta kuminsa usa e nòmber Frank Efraim Martinus pa motibu di e laso ku su tata tabatin ku e partido polítiko PNP. E no tabata deseá di wòrdu asosiá ku e aktivismo polítiko di su tata; te añanan 50 e ta usa su fam original pa publikashon di su promé obranan.

Na kabamentu di skol sekundario na 1955, Arion ta muda pa Hulanda unda e ta studia idioma i literatura hulandes na Universidat di Leiden. Durante su temporada na universidat ela lanta e komunidat studiantil "Baranka Antilliana", kual tabata fungi komo refugio pa studiante prosedente di Antias Hulandes, manera e mes. Tambe den e époka aki e tabata skirbi un seri di poema, kualnan a sali publiká na 1957 pa promé bes den e revista "Antilliaanse Cahiers" komo kolekshon titulá *Stemmen uit Afrika*.

Den añanan 1960 el a regresá su isla kaminda e tabata duna charlanan na Radio Nederland Wereldomroep (RNW) tokante Antia. Dies aña despues, Arion ta dicidi di kompletá su estudio i ta regresa Hulanda. Durante e periodo aki, dosentenan hulandes di Leiden a balor'e komo un bon studiante i kolega, i sigur e no tabata isolá. Despues di su estudio el a disidí di komprometé su mes na trese antiano na Hulanda huntu. El a funda vários klup i asosiashon pa antiano. Tambe el a kuminsá traha riba *Dubbelspel*, su promé novela real. E buki tabata un éksito inmediato despues di su publikashon na 1973. El a hasta gana e Premio Van der Hoogt p’e. El a duna e placa cu el a gana na un organisashcon kontra apartheid na Sur Afrika. Apartheid tabata algu ku Arion por a preokupá kuné enormemente.

Na 1975 el a duna les na Instituto pa Formacion di Maestro na Paramaribo, unda tambe el a konosé su kasa, e antropologo i poeta kultural sürnameño Trudi Guda. Nan tabatin un yu muhé. Despues di e golpi militar, e famia a regresa Kòrsou, unda Arion por a enfoká finalmente riba e trabou ku tabata fasiné: e standardisashon di e idioma papiamentu. Ademas, el a hasi investigashon riba Gueni, un idioma di katibu papiá na Kòrsou ku por a sirbi komo un lingua franca pa desaroyo di papiamentu. Finalmente el a lanta su propio partido polítiko Kambio Rapido pa protehá e idioma aki pa futuro. Na aña 1996 el a ricibi su PhD na Universidat di Amsterdam ku su tesis tokante e origen di papiamentu, titulá *The Kiss of a Slave. Papiamentu's West-African Connections* (E sunchi di un esklabo. Lasonan di West Afrika ku papiamentu).

Arion a kampaña pa un monumento di sklabitut wòrdu lanta na Amsterdam. El a kontribuí na e buki *Het verleden onder ogen. Herdenking van de slavernij*, bou redakshon di Gert Oostindie, ku a wòrdu publiká na 1999, i e mesun aña a ofresé e buki, akompañá pa un karta habri, na Roger van Boxtel, presidente di e komision di Tweede Kamer ku “a skucha e argumentonan di e delegadonan for di e 6 isla i Sürnam durante un diskusion di mesa rondo ku e komision aki”. E Monumento Nashonal di Pasado di Sklabitut a wòrdu desvelá den Oosterpark (Amsterdam) dia 1 di yüli 2002, na Ketikoti.

Frank Martinus Arion a fayesé na 2015 na e edat di 78 aña den Sint-Elisabeth Hospital na Otrobanda.

## Honor
Na 1992, Frank Martinus a wòrdu kondekora komo Kabayero (*ridder*) den Orden di Oranje-Nassau. Na desèmber 2008, el a anunsiá ku e ke debolbé su medaya na estado di Hulanda, pasobra e ta kere ku Hulanda ta rekolonisá Antia dor di akoplá e restrukturashon di debenan antiano na mas kòntròl hudisial.

Na 2001 el a risibi e Premio Cola Debrot., Na 2003 el a risibí e Tapushi di oro.

Durante Curaçao International Film Festival Rotterdam na 2014 a estrená e dokumentario di Cindy Kerseborn, titulá "Yu di Korsou", tokante e bida di Martinus Arion.

## Obra
*1957 - *Stemmen uit Afrika* (poesia)
*1972 - *Bibliografie van het Papiamentu*
*1973 - *Dubbelspel* 
*1974 - *Sisyphiliaans alpinisme tegen miten*
*1975 - *Afscheid van de koningin*
*1977 - *Albert Helman, de eenzame jager*
*1979 - *Nobele wilden*
*1993 - *De ibismensmuis*
*1995 - *De laatste vrijheid*
*1996 - *The Kiss of a Slave. Papiamentu's West-African Connections* (tesis doktoral)
*2001 - *De eeuwige hond*
*2005 - *Eén ding is droevig*
*2006 - *De deserteurs*
*2006 - *Drie romans* (kontiniendo: *Afscheid van de koningin*; *Nobele wilden*; *De laatste vrijheid*)
* 2009 - Intimiteiten van het schrijven (ensayo)
* 2013 - *Heimwee en de ruïne*

## Mira tambe
* Gueni
* Lista di papiamentista
* Literatura hubenil di Karibe Hulandes
* Double Play